钦定古今图书集成/明伦汇编/皇极典/第274卷 > 刘向说苑 > 《反质》
## 钦定古今图书集成/明伦汇编/皇极典/第274卷 > 刘向说苑 > 《反质》

“历山之田者，善侵畔而舜耕焉；雷泽之渔者，善争陂
而舜渔焉；东裔之陶器窳，而舜陶焉。”故耕渔与陶，非
舜之事，而舜为之以救败也。民之性，皆不胜其欲，去
其实而归之华，是以苦窳之器，争斗之患起。争斗之
患起，则所以偷也。所以然者何也？用离诚就诈，弃朴
而取伪也，追逐其末而无所休止。圣人抑其文而抗
其质，则天下反矣。《诗》云：“尸鸠在桑，其子七兮。淑人君
子，其仪一兮。”《传》曰：“尸鸠之所以养七子者，一心也；君
子之所以理万物者，一仪也。以一仪理物，天心也。五
者不离，合而为一，谓之天心。在我能因自深结其意
于一，故一心可以事百君，百心不可以事一君，是故
诚不远也。夫诚者一也，一者质也。君”子虽有外文，必
不离内质矣。